7 Bala Mathaio 13:31, 32. Setshwantsho sa ga Jesu sa tlhaka ya mosedara se kaya eng? Tlhaka ka boyone fela e tshwantshetsa molaetsa wa Bogosi mmogo le diphelelo tse di nnang teng fa go rerwa ka molaetsa oo—phuthego ya Bokeresete. Fela jaaka tlhaka ya mosedara “e nnye thata mo dipeong tsotlhe,” phuthego ya Bokeresete e ne ya simolola e le nnye thata ka 33 C.E. Le fa go ntse jalo, masome a se kae a dingwaga a a latelang, phuthego e ne ya gola ka lobelo lo logolo. E ne ya gola ka tsela e e neng e sa lebelelwa. (Bakol. 1:23) Go gola goo go ne go le botlhokwa ka gonne Jesu a re “dinonyane tsa legodimo” di ne tsa kgona go “bona bonno mo dikaleng tsa sone.” Dinonyane tseno di tshwantshetsa batho ba ba dipelo di siameng ba ba bonang dijo, moriti le bonno jwa semoya mo phuthegong ya Bokeresete.—Bapisa Esekiele 17:23.